ΓΡΑΠΤΗ ΕΡΩΤΗΣΗ E-3981/98

υποβολή: Graham Watson (ELDR) προς την Επιτροπή

(4 Ιανουαρίου 1999)

Θέμα: Φθίνοντες πληθυσμοί πτηνών του αγρού

Έχει μελετήσει η Επιτροπή τα στοιχεία που ανακοίνωσε προσφάτως το British Trust for Ornithology (Βρετανικό Ίδρυμα Ορνιθολογίας) σχετικά με τους φθίνοντες πληθυσμούς πτηνών του αγρού στη Βρετανία; Έχει διεξαγάγει η Επιτροπή μελέτες για τους φθίνοντες πληθυσμούς πτηνών του αγρού σε ολόκληρη την Ευρώπη; Δεν νομίζει η Επιτροπή ότι θα ήταν θεμιτό να ανησυχεί για το συγκεκριμένο θέμα; Πέραν τούτων, έχει μελετήσει η Επιτροπή τη σχέση ανάμεσα στους φθίνοντες πληθυσμούς πτηνών του αγρού και τον αντίκτυπο που έχει ο σύγχρονος τρόπος καλλιέργειας όσον αφορά το εάν διατίθενται πλέον σπόροι και ασπόνδυλα;

Απάντηση της κας Bjerregaard εξ ονόματος της Επιτροπής

(23 Φεβρουαρίου 1999)

Η Επιτροπή έχει υπόψη της, από διάφορες μελέτες(1) ότι ορισμένα πτηνά του αγρού φθίνουν στην Κοινότητα, αλλά δεν έχει ακόμα εξετάσει τα πρόσφατα αριθμητικά δεδομένα στα οποία αναφέρεται το Αξιότιμο Μέλος του Κοινοβουλίου.

Η Επιτροπή ανησυχεί για την φθίνουσα πορεία που ακολουθούν οι πληθυσμοί των πτηνών του αγρού σε όλα τα κράτη μέλη. Όλα τα είδη αγρίων πτηνών προστατεύονται από την οδηγία του Συμβουλίου 79/409/ΕΟΚ σχετικά με τη διατήρηση των αγρίων πτηνών(2). Στην υποχρέωση των κρατών μελών να προστατεύουν τα είδη των πτηνών του αγρού βάσει της οδηγίας αυτής εμπεριέχεται η ανάγκη λήψης μέτρων προστασίας των οικολογικών ενδιαιτημάτων τους, συμπεριλαμβανομένης της ταξινόμησης των ειδικών περιοχών προστασίας, για τα είδη πτηνών του αγρού που αναφέρονται στο παράρτημα Ι της οδηγίας καθώς και για τα αποδημητικά είδη πτηνών του αγρού. Εκτός των περιοχών αυτών τα κράτη μέλη καλούνται να καταβάλλουν κάθε δυνατή προσπάθεια προκειμένου να αποφευχθεί η ρύπανση ή η υποβάθμιση των ενδιαιτημάτων.

Τα προγράμματα που σχετίζονται με την γεωργία και το περιβάλλον, δυνάμει του κανονισμού του Συμβουλίου (ΕΟΚ) 2078/92 της 30ης Ιουνίου 1992 σχετικά με τις μεθόδους γεωργικής παραγωγής που συμμορφώνονται με τις απαιτήσεις προστασίας του περιβάλλοντος καθώς και με τη διατήρηση του φυσικού χώρου(3), υφίστανται σήμερα σε όλα τα κράτη μέλη και έχουν ως στόχο την προαγωγή γεωργικών πρακτικών που να συμφωνούν με τους περιβαλλοντικούς στόχους. Πολλά μέτρα αναπτύχθηκαν προκειμένου να ευνοηθεί η βιοποικιλότητα που εξαρτάται από τις ειδικές δραστηριότητες για διάφορα φυτικά είδη, ασπόνδυλα ή εμφανέστερα είδη όπως θηλαστικά και πτηνά. Στα μέτρα αυτά περιλαμβάνεται η μείωση της χρήσης προσθέτων και της γονιμότητας του εδάφους, καθιερώνοντας αγροτικά συστήματα (σπαρτά, προγράμματα βόσκησης και εναλλαγή καλλιεργειών), που είναι απαραίτητα για διάφορα είδη και προγραμματίζοντας ή προσαρμόζοντας τις αγροτικές δραστηριότητες κατά τρόπο που να εντάσσονται αρμονικά στον φυσικό κύκλο. Η παρακολούθηση των προγραμμάτων αυτών εξακολουθεί στο πλαίσιο της διαχείρισης των προγραμμάτων εκ μέρους των κρατών μελών και κατά το τελευταίο έτος η Επιτροπή εξέδωσε έγγραφο αναλυτικής αξιολόγησης για το θέμα αυτό (παραπομπή: VI /7655/98).

Βάσει του κανονισμού Life (ΕΟΚ) 1973/92 όπως τροποποιήθηκε από τον κανονισμό (ΕΚ) 1404/96 της 15ης Ιουλίου 1996, για την καθιέρωση οικονομικού οργάνου για το περιβάλλον(4) η Κοινότητα υποστήριξε σημαντικά προγράμματα επίδειξης για την διατήρηση απειλούμενων ειδών πτηνών του αγρού. Εν προκειμένω καλύφθηκαν δράσεις για το είδος crex crex στο Βέλγιο, τη Γαλλία, την Ιρλανδία και το Ηνωμένο Βασίλειο καθώς και για το είδος otis tarda στη Γερμανία, την Ισπανία και την Πορτογαλία.

Η Επιτροπή παρέχει επίσης χρηματική στήριξη στην προπαρασκευή κοινοτικών προγραμμάτων δράσης για ορισμένα από τα απειλούμενα είδη πτηνών του αγρού, που αναφέρονται στο παράρτημα Ι της οδηγίας 79/409/ΕΟΚ, καθώς και για τα θηρεύσιμα είδη που αναφέρονται στο παράρτημα ΙΙ της ως άνω οδηγίας.

(1) π.χ. τα πτηνά στην Ευρώπη η κατάσταση διατήρησής τους. Σειρά για τη διατήρηση των πτηνών αριθ. 3.1994.

(2) ΕΕ L 103 της 25.4.1979.

(3) ΕΕ L 215 της 30.7.1992.

(4) ΕΕ L 181 της 20.7.1996.